**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 19.02.2024, ora 08.00 – 20.02.2024, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 17.02.2024, ora 07.00**

**RÂURI**

**Debitele au fost în general în scădere**, exceptând râurile din bazinele hidrografice: Vişeu, Iza, Tur, Lăpuş, Caraş, Nera, Cerna, Jiu inferior, Olt inferior, Vedea, Argeş inferior, Ialomița, Buzău, Râmnicu Sărat, Putna, Trotuş, Bârlad, Jijia şi râurile din Dobrogea, unde vor au fost relativ staționare, iar pe cursul mijlociu şi inferior al Prutului debitele au fost în creştere prin propagare.

Debitele se situează la valori peste mediile multianuale lunare pe râurile din bazinele hidrografice: Vișeu, Iza, Someș, Crișul Repede, Mureș, Timiș, Bârzava, Suceava, Bistrița, în bazinele superioare ale râurilor: Tur, Crişul Alb, Caraş, Jiu, Buzău, Trotuș, Moldova, în bazinul superior și mijlociu al Oltului şi pe cursurile Siretului şi Prutului. Pe celelalte râuri debitele se situează la valori cuprinse între 30-90% din normalele lunare, mai mici (sub 30%) pe râurile din bazinele hidrografice: Moravița, Vedea, Râmnicu Sărat, Bârlad, Jijia, pe unii afluenți din bazinele inferioare ale Jiului, Oltului, Argeșului și pe unele râuri din Dobrogea.

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fi în general în scădere**, exceptând râurile din bazinele hidrografice: Caraş, Nera, Cerna, Jiu, Olt inferior, Vedea, Argeș, Ialomița, Buzău, Râmnicu Sărat, Putna, Trotuş, Bârlad, Jijia şi râurile din Dobrogea, unde vor fi staționare.

Pe cursul inferior al Prutului debitele vor fi în creştere prin propagare.

Sunt posibile creșteri mici de niveluri și debite pe unele râuri din vestul şi nord-vestul țării ca urmare a precipitațiilor lichide prognozate, cedării apei din stratul de zăpadă din zonele de munte şi propagării.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 19-20.02.2024 **a fost în creştere, având valoarea de** **7400 m3/s**, peste media multianuală a lunii **februarie (5300 m3/s).**

În aval de Porţile de Fier debitele au fost în scădere pe sectorul Gruia-Bechet și în creștere pe sectorul Corabia-Tulcea.

**Debitul la intrarea în ţară** (secţiunea Baziaş) **va fi în scădere (7300 m3/s).**

În aval de Porţile de Fier debitele vor fi în scădere pe sectorul Gruia-Turnu Măgurele şi în creştere pe sectorul Zimnicea-Tulcea.

***Se situează în faza I de apărare următoarele sectoare de dig:***

-Sfântu Gheorghe, Tudor Vladimirescu (din administrarea ANAR); Nufăru-Victoria (din administrarea consiliilor locale) - jud. Tulcea.

**ALIMENTĂRI CU APĂ**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a mun. București:

-r. Argeș - Ac. Zăvoiul Orbului: 16 mc/s;

-r. Dâmbovița: ac. Văcărești: 2 mc/s;

-CA2: 2,5 mc/s;

-Der. Mircea Vodă: 1.3 mc/s.

**A.B.A. Prut-Bârlad**

**Județul Botoșani:**

Se menține situația de restricții în alimentarea cu apă pentru piscicultură la folosința:

-S.C. Pirania S.R.L. Botoșani - pepiniera piscicolă Havârna, prin reducerea debitelor la sursa r. Bașeu - ac. Cal Alb corespunzător treptei a III-a de restricții.

**Județul Iași:**

-S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin încetarea livrării apei din sursa r. Miletin – ac. Hălceni;

-SC ACVACOM SRL Iași prin reducerea debitelor la sursa r. Gurguiata – ac. Plopi corespunzător treptei III de aplicare a restricțiilor;

-SC MIHPES SRL Iași prin reducerea debitelor la sursa r. Valea Oii – ac. Sârca corespunzător treptei III de aplicare a restricțiilor.

-se aplică Programul de restricții în alimentarea cu apă - treapta a III-a, pentru S.C. APAVITAL S.A. Iași - prin reducerea debitelor de la 33 l/s la 26 l/s la sursa r. Bahlui din ac. Pârcovaci.

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

-treapta III - pentru S.C. AQUAVAS S.A. VASLUI – Sucursala Vaslui din acumularea Solești.

**A.B.A. Olt**

**Jud. Brașov:**

Prin adresa nr. 63056 din 21.12.2023 înregistrată la S.G.A. Brașov sub nr. 11485 din 21.12.2023, Compania APA Brașov S.A. anunța începerea diminuării preluării de apă brută din Acumularea Săcele – pr. Tărlung cu 450 l/s și începerea compensării necesarului de apă din sursa subterană de rezervă - Front captare A.N.I.F. – zona Hărman Prejmer (aplicare prevederi “Plan de restricții și folosire a apei în periodele deficitare”). Nu s-au impus restricții de alimentare cu apă la populație.

**2.** **Situaţia meteorologică în intervalul 19.02.2024, ora 09.00 –20.02.2024, ora 06.00**

**În ţară** valorile termice s-au situat în jurul celor normale pentru această perioadă pe parcursul zilei în regiunile estice și în zonele montane, iar noaptea, local în jumătatea de est a teritoriului; în schimb, în restul țării, vremea a fost mai caldă decât în mod obișnuit la această dată. În prima parte a intervalului înnorările au fost mai persistente în est-sud-est și în dealurile sudice, dar numai cu totul izolat au fost ploi slabe sau burniță, iar în rest cerul a fost variabil, cu înnorări temporare. Începând de seara, cerul s-a înnorat treptat în vest, centru și nord și a plouat local în Banat, Crișana, Maramureș și pe alocuri în Transilvania și nordul Moldovei; la munte au fost precipitații mixte, iar la altitudini mari a

nins. Vântul a suflat slab și moderat, temporar cu ușoare intensificări la altitudini mari în Carpații Meridionali și Munții Vrancei. Este strat de zăpadă în cea mai mare parte a zonei montane, unde măsura, la ora 20, pe platformele stațiilor meteorologice*,* până la 162 cm în Munții Făgăraș, 144 cm în Munții Călimani și 115 cm în Munții Țarcu. Temperaturile maxime s-au încadrat între 2 grade la Darabani, Rădăuți, Suceava, Piatra Neamț, Târgu Neamț și Cotnari și 14 grade la Sânnicolau Mare, Jimbolia și Timișoara, iar la ora 6 valorile termice erau cuprinse între -4 grade la Ploiești și 7 grade la Oradea, Săcuieni și Timișoara. S-a semnalat ceață la începutul intervalului local în Transilvania (unde izolat a persistat până în orele amiezii).

**Observaţie**: în intervalul de diagnozăau fost în vigoare 5 atenționări cod galben pentru fenomene meteorologice periculoase imediate, 4 emise de către SRPV Sibiu și 1 de către SRPV Cluj.

**La Bucureşti** valorile termice diurne s-au situat peste mediile climatologice, iar cele din timpul nopții au fost apropiate de acestea. Cerul a fost variabil, cu înnorări în prima parte a zilei, iar vântul a suflat slab până la moderat. Temperatura maximă a fost de 9 grade la Afumați și 11 grade la Filaret și Băneasa (cu 5...6 grade peste normele perioadei); la ora 6 se înregistrau -3 grade în Băneasa, -1 grad la Afumați și 0 grade la Filaret.

**3. Prognoza meteorologică în intervalul 20.02.2024, ora 09.00–21.02.2024, ora 9.00**

**În ţară** valorile termice se vor situa peste mediile multianuale specifice datei; astfel, maximele se vor încadra între 5 și 13 grade, iar minimele vor fi cuprinse între -3 și 5 grade. Ziua vor fi temporar înnorări și va ploua slab, pe arii restrânse, în centru și cu totul izolat în rest. Noaptea cerul va fi mai mult noros și ploi slabe se vor semnala local în vest și nord-vest, pe spații mai mici în sud-sud-est și nord-est și doar pe alocuri în celelalte regiuni. În zona montană vor fi precipitații mai ales sub formă de lapoviță și ninsoare. Vântul va sufla slab și moderat, cu ușoare intensificări pe crestele montane. Dimineața și noaptea pe areale mici va fi ceață.

**La Bucureşti** valorile termice, în creștere față de ziua precedentă, se vor situa peste normele perioadei; astfel, temperatura maximă va fi în jurul a 11 grade, iar cea minimă de 3...4 grade. Cerul va avea înnorări, iar noaptea va crește probabilitatea să plouă slab. Vântul va sufla slab și moderat. Vor fi condiții de ceață.

**4. Buletin nivometeorologic pentru perioada 19.02.2024, ora 20-20.02.2024, ora 20:**

**Evoluția vremii în intervalul 18-19.02.2024**

Vremea a fost relativ caldă pentru această dată, iar temperaturile au scăzut față de intervalul precedent, fiind negative noaptea în toate masivele. Cerul a fost variabil, cu înnorări temporare și izolat s-au semnalat precipitații slabe, mai ales sub formă de ninsoare, cu precădere în Carpații Meridionali. Vântul a suflat slab și moderat, cu intensificări izolate pe crestele Carpaților Meridionali, de până la 60 km/h. Local s-a semnalat ceață, asociată izolat și cu depuneri de chiciură pe crestele din Orientali. Stratul de zăpadă s-a menținut sau a scăzut ușor, mai accentuat la altitudini joase, cu până la 6 cm, cel mai mult la Parâng.

**În data de 19.02.2024, la ora 14:00,** stratul de zăpadă de pe platformele stațiilor meteorologice măsura:

**Carpaţii Meridionali:** 164 cm la Bâlea Lac, 115 cm la Vf. Țarcu, 78 cm la Păltiniș, 70 cm la Vf. Omu, 48 cm la Parâng, 59 cm la Cuntu, 9 cm la Predeal;

**Carpaţii Orientali:** cm la Vf. Călimani, 62 cm la Vf. Iezer, 58 cm la Vf. Lăcăuți, 55 cm la Ceahlău-Toaca, 42 cm la Bucin;

**Carpaţii Occidentali:** 27 cm la Stâna de Vale, 23 cm la Vf. Vlădeasa, 10 cm la Semenic.

**Prognoza vremii în intervalul 19.02.2024, ora 20:00-20.02.2024, ora 20:00:**

Temperaturile vor fi comparabile cu cele din intervalul precedent. Cerul va deveni mai mult noros și local începând din masivele vestice se vor semnala precipitații slabe, predominant ninsori, izolat ziua sub 1400 metri precipitațiile fiind sub formă de lapoviță. Vântul va sufla slab și moderat, cu intensificări izolate de până la 50 km/h pe creste. Local se va semnala ceață, asociată izolat și cu chiciură. Stratul de zăpadă nu va avea variații importante, scăzând ușor la altitudini joase.

**Temperaturi prognozate în intervalul 19.02.2024, ora 20:00-20.02.2024, ora 20:00:**

**Peste 1800 m: temperaturi minime**: -10..-6 grade;

**temperaturi maxime**: -5...-2 grade.

**Sub 1800 m: temperaturi minime**: -6…-2 grade;

**temperaturi maxime**: -2…4 grade;

**Vânt la peste 2000 m:** din sector predominant vestic, cu viteze temporare de 50 km/h;

**Izoterma de 0 grade**: fără variații semnificative, între 1200 -1400 m.

**Evoluția stratului de zăpadă și a riscului de avalanșă în zona montană înaltă**

**Munții Făgăraș RISC ÎNSEMNAT (3)**

**La peste 1800 m**: în partea superioară a stratului se întâlnesc cei 50 cm de zăpadă depuși în urmă cu o săptămână. Deși s-a tasat ușor, acest ultim strat nu are în prezent rezistență și stabilitate suficientă. Temperaturile negative ce s-au înregistrat după cele diurne ușor pozitive din zilele anterioare au format la suprafață cruste subțiri de gheață, cu rezistență destul de mică. În apropierea crestelor se mai întâlnesc cornișe și unele plăci de vânt, cu rezistenţă scăzută, iar pe văile și zonele adăpostite troiene foarte mari, de peste 2 metri. Mai ales la supraîncărcări, pe pantele mai înclinate, stratul puțin stabilizat de la suprafață poate aluneca peste straturile mai vechi și dure din interior, inclusiv prin ruperea plăcilor mai vechi de vânt. Se pot declanșa avalanșe de dimensiuni medii și izolat mari, riscul fiind **însemnat (3)**.

**La altitudini sub 1800 m** stratul depus la mijlocul săptămânii trecute are zone și depozite importante în special pe versanții nordici. Temperaturile înregistrate în intervalul precedent au scăzut, înghețând și stabilizând ușor stratul de la suprafață. Pe anumite pante vor fi condiții pentru declanșări de avalanșe de dimensiuni medii și izolat mari la altitudini de 1600-1800 m, unde zăpada este mai însemnată, riscul fiind prezent mai ales la supraîncărcări și **însemnat (3)**.

**Munții Bucegi RISC MODERAT (2)**

**La peste 1800 m**, în special pe versanții nordici se întâlnesc pe anumite văi și pante acumulări mai mari, de până la 15-20 cm, depuse peste cruste mai vechi de gheață, dar zăpada este destul de bine stabilizată și înghețată la suprafață deoarece temperaturile din ultima săptămână au fost permanent negative. Pe văile și zonele adăpostite aflate sub 2200 metri sunt depozite și troiene însemnate. În profunzime, stratul mai vechi este înghețat şi consolidat. Astfel, stratul de zăpadă de la suprafață, cu rezistență ceva mai redusă decât în profunzime poate fi dislocat, provocând avalanșe medii izolate pe anumiți versanți nordici, la supraîncărcări mari, dar în rest probabilitatea declanșării este redusă către avalanșe de dimensiuni mici, pe anumite pante cu depozite. Ninsorile slabe estimate nu vor depune sau influența semnificativ stratul, riscul fiind **moderat (2)**.

**Sub 1800 m**: stratul are dimensiuni mici, sunt prezente cruste de îngheț la suprafață pe fondul alternanței temperaturilor pozitive și negative diurne și nocturne din ultima săptămână. La altitudini de 1600-1800 m, unde mai pot exista depozite de zăpadă pe versanții nordici, la supraîncărcări mari vor fi condiții pentru avalanșe izolate, de dimensiuni mici pe pantele mai înclinate de la altitudini apropiate de 1800 m. Riscul este

**redus (1).**

**Munții Parâng-Șureanu RISC ÎNSEMNAT (3)**

**Peste 1800 m**: odată cu scăderea temperaturilor din intervalul precedent, stratul de până la 40 cm depus în săptâmâna precedentă s-a stabilizat ușor. Se mențin în continuare în zona crestelor cornișe și plăci de vânt, iar în zonele adăpostite acumulări mai vechi și însemnate. În profunzime stratul este înghețat și stabilizat. Pe pantele suficient de înclinate, stratul de până la 25 cm de la suprafață cu rezistența cea mai mică se poate rupe mai ales la supraîncărcări și declanșa astfel avalanșe de dimensiuni mici și medii, izolat mari, prin alunecarea zăpezii nestabilizate cu rezistență scăzută sau prin ruperea plăcilor de vânt din zona crestelor. Riscul declanșării avalanșelor va fi **însemnat (3).**

**La altitudini mai mici de 1800 m** alternanța temperaturilor negative nocturne și ușor pozitive diurne va îngheța și stabiliza ușor stratul de la suprafață. Zăpada veche este acumulată în depozite pe anumite văi și zone adăpostite. Mai ales la supraîncărcări stratul de până la 25 cm de deasupra cu rezistență mai mică poate aluneca și produce avalanșe de dimensiuni medii și izolat mai mari la altitudini apropiate de 1800 m, riscul menținându-se **însemnat (3)**.

**Munții Țarcu-Godeanu RISC ÎNSEMNAT (3)**

**La peste 1800 m:** temperaturile negative din ultimele 24 de ore au dus la înghețarea ușoară a stratului la suprafață, unde primii 30 cm de zăpadă sunt mai instabili și cu rezistență scăzută, mai ales pe văile de peste 1700 metri, unde vântul a spulberat o mare parte a zăpezii căzute în urmă cu o săptămână. În acest context acolo s-au format troiene și depozite mari de 1-2 metri, iar în zona crestelor cornișe și plăci de vânt. Zăpada estimată în continuare va fi slabă, stratul actual nu va avea variații semnificative. Mai ales la supraîncărcări, vor fi condiții pentru declanșarea unor avalanșe de dimensiuni medii și izolat mari. Riscul declanșării avalanșelor va fi **însemnat (3)**.

**La altitudini mai mici de 1800 m,** pe văi și-n zonele adăpostite zăpada are dimensiuni importante, inclusiv ca urmare a cantităților aduse de vânt de la altitudini mai mari. Temperaturile pozitive diurne și cele negative nocturne vor stabiliza ușor stratul de la suprafață. Mai ales la supraîncărcări se pot declanșa curgeri și avalanșe de dimensiuni mici sau medii, cu totul izolat mari, riscul de declanșare al unor avalanșelor fiind mai însemnat la altitudini de 1600-1800 m. Riscul este **însemnat (3)**.

**Munții Rodnei RISC ÎNSEMNAT (3)**

**La peste 1800 m**, în partea superioară a stratului, unde în ultimele 24 ore a mai nins slab, se găsește stratul de 15-20 cm de zăpadă insuficient stabilizată, depus în urmă cu câteva zile peste cel vechi. În zonele adăpostite sunt acumulări de zăpadă în troiene de până la 1 metru, iar în zona crestelor sunt cornișe și plăci de vânt, ușor friabile la supraîncărcări. În profunzime stratul este compact și înghețat în mare parte, cu multiple cruste de gheață în interior. Pe pantele suficient de înclinate, plăcile actuale existente de vânt se pot rupe, iar straturile cu rezistență redusă de la suprafaţă pot aluneca peste cele mai dure din profunzime, ducând la declanșarea unor avalanșe de dimensiuni medii și cu totul izolat mari, riscul fiind prezent la supraîncărcări. Riscul declanșării avalanșelor se va menține **însemnat (3)**.

**La altitudini mai mici de 1800 m** se menține riscul **moderat (2)** de declanșare a avalanșelor de dimensiuni mici sau medii între 1600-1800 m, unde și stratul este mai mare. Condițiile vor fi favorizate de supraîncărcări pe pantele cu depozite însemnate, care pot antrena straturile de 10-15 cm de zăpadă cu rezistență mai mică acumulată în urmă cu câteva zile.

**Munții Călimani-Bistriței RISC ÎNSEMNAT (3)**

**La peste 1800 m**, în partea de sus a stratului cei 20 cm de zăpadă depuși în urmă cu o săptămână nu s-au stabilizat complet, la suprafață fiind formate și cruste subțiri de gheață. Pe văile și în zonele adăpostite sunt troiene şi acumulări mari, iar în zona crestelor vântul a format pe alocuri plăci de vânt. În adâncime stratul este înghețat și compact, cu multiple cruste de gheață intercalate în interior. Pe pantele suficient de înclinate stratul de la suprafaţă cu rezistența și coeziunea mai redusă poate aluneca peste straturile mai vechi și mai stabile din profunzime, putându-se declanșa avalanșe de dimensiuni medii și cu totul izolat mari, riscul fiind amplificat la supraîncărcări. Riscul declanșării avalanșelor va fi **însemnat (3)**.

**La altitudini mai mici de 1800 m:** stratul s-a consolidat ușor ca urmare a răcirii vremii și alternanței temperaturilor pozitive și negative. În special la supraîncărcări, pe pantele suficient de înclinate, vor fi condiţii de avalanșe mici și izolat medii, în special la altitudini de peste 1600 m, ce pot duce la deplasarea ultimului strat depus săptămâna precedentă. Riscul este **moderat (2)**.

**Masivul Ceahlău RISC MODERAT (2)**

Stratul de până la 20 cm depus la începutul săptămânii trecute este în general înghețat, iar în profunzime este compact și stabil. La supraîncărcări, vor fi condiții de avalanșe mici, în special pe pantele și pe văile unde sunt prezente acumulări mai mari de zăpadă. Riscul este **moderat (2)**.

**Masivul Vlădeasa RISC MODERAT (2)**

Stratul de zăpadă nu este însemnat, dar a crescut cu 15-20 cm în urmă cu o săptămână. Odată cu răcirea vremii, acest ultim strat s-a stabilizat și a înghețat la suprafață. Pe văile adăpostite sunt acumulări mai mari, iar în aceste zone, la supraîncărcări, se pot declanșa curgeri și avalanșe de dimensiuni mici și cu totul izolat medii, riscul fiind **moderat (2)**.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **MUNȚII FĂGĂRAȘ** | **RISC ÎNSEMNAT (3)** | **RISC ÎNSEMNAT (3)** |
| **MUNȚII BUCEGI** | **RISC MODERAT (2)** | **RISC REDUS (1)** |
| **MUNȚII PARÂNG- ȘUREANU** | **RISC ÎNSEMNAT (3)** | **RISC ÎNSEMNAT (3)** |
| **MUNȚII ȚARCU-GODEANU** | **RISC ÎNSEMNAT (3)** | **RISC ÎNSEMNAT (3)** |
| **MUNȚII RODNEI** | **RISC ÎNSEMNAT (3)** | **RISC MODERAT (2)** |
| **MUNȚII CĂLIMANI-BISTRIȚEI** | **RISC ÎNSEMNAT (3)** | **RISC MODERAT (2)** |
| **MUNȚII CEAHLĂU** | **RISC MODERAT (2)** | **RISC MODERAT (2)** |
| **MUNȚII VLĂDEASA – MUNTELE MARE** | **RISC MODERAT (2)** | **RISC MODERAT (2)** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

Nu au au fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.P.M. Timiș și G.N.M.-C.J. Timiș** informează că în data de 07.02.2024, în jurul orei 20:30, s-a produs un incendiu la o hală (proprietate a unei persoane fizice) de pe str. Oloșagului, nr. 28, din municipiul Lugoj. În urma investigaţiilor I.S.U. Banat cauza probabilă a izbucnirii incendiului a fost un scurtcircuit la instalaţia electrică. Au ars materiale combustibile și utilajele de prelucrare a lemnului depozitate în hală, fiind afectată o suprafaţă de 1200 mp. Incendiul a fost stins de către echipajele I.S.U. Banat. G.N.M.-C.J. Timiș a stabilit măsurile de salubrizare a amplasamentului și predare a deșeurilor rezultate unor agenţi economici specializaţi în vederea eliminării/ reciclării.

**Agenţia Naţională pentru Protecţia Mediului** informează că din rezultatele analizelor efectuate în intervalul 16-18.02.2024 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită:**

**-în data de 16.02.2024 la staţiile: MS-2** (municipiul Târgu Mureș), **CJ-5** (municipiul Dej);

**-în data de 17.02.2024 la staţiile: B-16** (municipiul București)**, MS-2** (municipiul Târgu Mureș), **CJ-5** (municipiul Dej);

**-în data de 18.02.2024 la staţiile: B-15, B-16, B-20** (municipiul București)**, B-11** (orașul Bragadiru, jud. Ilfov), **B-30** (comuna Mogoșoaia, jud. Ilfov), **MS-2** (municipiul Târgu Mureș), **PH-1, PH-6** (municipiul Ploiești).

**A.P.M. Argeș** informează telefonic că în data de 20.02.2024, în jurul orei 01:00, s-a produs un incendiu la un service auto din municipiul Pitești, în care au ars cu degajări mari de fum arhiva, panouri de tip sandwich și două autovehicule, fiind afectată o suprafață de cca 200 mp. În incendiu nu au fost implicate substanțe periculoase. Incendiul a fost stins de către echipajele I.S.U. Argeș.

1. **În domeniul solului şi vegetaţiei**

**G.N.M.-C.J. Prahova și A.P.M.-Prahova** informează că în data de 16.02.2024, la ora 09:30, s-a produs o poluare cu cca 5000 l amestec de țiței și apă sărată a unei suprafețe de 250-300 mp de sol (teren proprietate privată) în zona orașului Boldești-Scăeni ca urmare a unei defecțiuni la o îmbinare a conductei Parc 818 Seciu-Depozit Boldești aparținând O.M.V. Petrom. **Măsuri:** a fost oprită pomparea, a fost decopertată și reparată conducta prin montarea unei șarniere, a fost vidanjat fluidul deversat, solul afectat a fost transportat la o stație de bioremediere O.M.V. Petrom, se intervine în continuare pentru ecologizarea suprafeței afectate.

***Administrația Rezervației Biosferei Delta Dunării Tulcea*** revine cu informații despre incendiul de vegetație izbucnit în data de 17.02.2024, la ora 15:00, în zona de vest a Lacului Erenciuc, pe raza Districtului Ecologic Caraorman. Acesta a afectat o suprafață de 15 ha de stuf și papură și s-a stins de la sine în data de 18.02.2024, la ora 19:00. Nu au fost semnalate mortalităţi în rândul speciilor de păsări și mamifere protejate, nu s-au înregistrat pagube materiale.

**Garda Forestieră Timișoara** informează că în data de 17.02.2024, la ora 17:15, s-a produs un incendiu în zona localității Sicheviţa, pe raza Ocolului Silvic Moldova Nouă, jud. Caraș-Severin. Acesta a afectat o suprafaţă de 0,3 ha de litieră și a fost stins în aceeași zi, la ora 20:00, de către personalul silvic și cetăţeni.

**Garda Forestieră Râmnicu Vâlcea** informează că în data de 18.02.2024, la ora 14:00, s-a produs un incendiu în zona localității Godeanu, pe raza Ocolului Silvic Baia de Aramă, jud. Mehedinţi. Acesta a afectat o suprafaţă de 4,73 ha de litieră și a fost stins în data de 19.02.2024, la ora 11:30, de către personalul silvic.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE**